— Многія звычайныя грамадзяне, а часам, чаго хаваць, і спецыялісты ўспрымаюць рашэнне суда аб усынаўленні як фінальную кропку: вось яно — звяршылася, можна ўздыхнуць з палёгкай… Насамрэч зусім не. Я не стамляюся паўтараць, што ўсынаўленне — гэта працэс працягласцю на ўсё жыццё. І вельмі важна для сям’і, якая ўсынавіла дзіця, у патрэбны час мець магчымасць звярнуцца за падтрымкай. А такі час рана ці позна заўсёды настае. У згаданых сітуацыях усынаўлення ў сям’ю, дзе ўжо ёсць дзіця, ці ўсынаўлення ўзроставага дзіцяці падтрымка і суправаджэнне сям’і спатрэбіцца абавязкова. І ад таго, наколькі своечасовай, прафесійнай яна будзе, у многім залежыць і тое, як сям’я справіцца з цяжкасцямі, якія ўзнікаюць.